Neuvoston 4 päivänä maaliskuuta 1996 vahvistama YHTEINEN KANTA (EY) N:o 18/96 Euroopan parlamentin ja neuvoston direktiivin 96/.../EY antamiseksi vaarallisten aineiden pakkaamista ja merkintöjä koskevien lakien, asetusten ja hallinnollisten määräysten lähentämisestä annetun direktiivin 67/548/ETY muuttamisesta



Virallinen lehti nro C 134 , 06/05/1996 s. 0009



Neuvoston 4 päivänä maaliskuuta 1996 vahvistama YHTEINEN KANTA (EY) N:o 18/96 Euroopan parlamentin ja neuvoston direktiivin 96/. . ./EY antamiseksi vaarallisten aineiden pakkaamista ja merkintöjä koskevien lakien, asetusten ja hallinnollisten määräysten lähentämisestä annetun direktiivin 67/548/ETY muuttamisesta (96/C 134/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin perustamissopimuksen ja erityisesti sen 100 a artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), noudattavat perustamissopimuksen 189 b artiklassa määrättyä menettelyä (3), sekä katsovat, että vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (4) tietyissä säännöksissä esiintyy lyhenne "ETY", Euroopan unionista tehdyn sopimuksen G artiklassa määrätään ilmaisun "Euroopan talousyhteisö" korvaamisesta ilmaisulla "Euroopan yhteisö"; näin ollen olisi säädettävä lyhenteen "ETY" korvaamisesta lyhenteellä "EY" edellä tarkoitetuissa säännöksissä, taloudelliset toimijat hankkivat yleensä etiketit suurina erinä, ja toisaalta tiettyjä lyhenteellä "ETY" asianmukaisesti merkittyjä vaarallisia aineita saatetaan varastoida pitkiä aikoja ennen niiden markkinoille saattamista; tällainen lyhenteen muuttaminen saattaisi aiheuttaa lisäkustannuksia kyseisille toimijoille; näin ollen taloudellisille toimijoille olisi sallittava, että kohtuullisen määräajan aikana ilmaisuilla "ETY-numero" ja "ETY-merkinnät" varustettuja vaarallisia aineita olisi vielä sallittua saattaa markkinoille, ja tämän vuoksi direktiivi 67/548/ETY olisi muutettava, OVAT ANTANEET TÄMÄN DIREKTIIVIN: 1 artikla Muutetaan direktiivi 67/548/ETY seuraavasti: a) Korvataan 21 artiklan 2 kohdassa ilmaisu "ETY-numeron" ilmaisulla "EY-numeron". b) Korvataan 23 artiklan 2 kohdan f alakohdassa ilmaisut "ETY-numero" ja "ETY-merkinnät" ilmaisuilla "EY-numero" ja "EY-merkinnät". Jäsenvaltioiden on kuitenkin sallittava ilmaisuilla "ETY-numero" ja "ETY-merkinnät" varustettujen aineiden saattaminen markkinoille 31 päivään joulukuuta 2000. 2 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä kesäkuuta 1998. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä tällainen viittaus. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL No C 73, 13.3.1996, s. 20 (2) Lausunto annettu 28 päivänä helmikuuta 1996 (sitä ei vielä ole julkaistu virallisessa lehdessä) (3) Euroopan parlamentin lausunto, annettu 13 päivänä helmikuuta 1996 (EYVL N:o C 65, 4.3.1996, s. 26), neuvoston yhteinen kanta, vahvistettu . . . (sitä ei vielä ole julkaistu virallisessa lehdessä), ja Euroopan parlamentin päätös, tehty . . . (sitä ei vielä ole julkaistu virallisessa lehdessä). (4) EYVL N:o 196, 16.8.1967, s. 1. Direktiivi sellaisena kuin se on viimeksi muutettuna vuoden 1994 liittymisasiakirjalla. NEUVOSTON PERUSTELUT I. JOHDANTO 1. Komissio teki 11 päivänä joulukuuta 1995 Euroopan yhteisön perustamissopimuksen 100 a artiklaan perustuvan ehdotuksen direktiiviksi vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun direktiivin 67/548/ETY muuttamisesta. 2. Euroopan parlamentti antoi lausuntonsa ensimmäisessä käsittelyssä 13 päivänä helmikuuta 1996, ja talous- ja sosiaalikomitea antoi lausuntonsa 28 päivänä helmikuuta 1996. 3. Neuvosto vahvisti 4 päivänä maaliskuuta 1996 yhteisen kantansa perustamissopimuksen 189 b artiklan mukaisesti. II. TAVOITE Direktiiviehdotuksen tarkoituksena on korvata direktiivin 67/548/ETY tietyissä säännöksissa esiintyvä lyhenne "ETY" lyhenteellä "EY" sen mukauttamiseksi Euroopan unionista tehdyn sopimuksen G artiklaan. III. YHTEISEN KANNAN ERITTELY Neuvosto on tehnyt komission ehdottamaan tekstiin kaksi muutosta: 1. pelkästään sanamuotoa koskeva muutos 1 artiklan 2 kohtaan, jossa ilmaisu "annettava lupa" korvataan ilmaisulla "sallittava", jotta vältetään mahdollinen sekaannus "lupa"-käsitteen kanssa, joka edellyttää päätöksentekomenettelyä ennen markkinoille saattamista, ja 2. muutos 2 artiklan 1 kohdassa olevaan päivämäärään, johon mennessä jäsenvaltioiden on saatettava direktiivi osaksi kansallista lainsäädäntöään; koska taloudellisille toimijoille myönnetty siirtymäkausi jatkuu 31 päivään joulukuuta 2000, neuvosto katsoi, että korvaamalla 1 päivänä kesäkuuta 1997 1 päivällä kesäkuuta 1998 on kaikkien jäsenvaltioiden mahdollista noudattaa direktiiviä määräajassa tavanomaisten kansallisten menettelyjensä mukaisesti. Komissio hyväksyi nämä kaksi muutosta.